Návrh VYKONÁVACIE ROZHODNUTIE RADY ktorým sa mení a dopĺňa vykonávacie rozhodnutie 2011/344/EÚ o poskytnutí finančnej pomoci Únie Portugalsku /* COM/2012/0142 final - 2012/0071 (NLE) */





DÔVODOVÁ SPRÁVA Rada na žiadosť Portugalska poskytla Portugalsku 17. mája 2011 finančnú pomoc (vykonávacie rozhodnutie Rady 2011/344/EÚ) na podporu dôsledného programu ekonomických reforiem, ktorého cieľom je obnoviť dôveru, umožniť návrat hospodárstva k udržateľnému rastu a ochrániť finančnú stabilitu v Portugalsku, eurozóne a EÚ. V súlade s článkom 3 ods. 9 rozhodnutia 2011/344/EÚ Komisia spolu s MMF a v spolupráci s ECB uskutočnila druhé prehodnotenie s cieľom posúdiť pokrok pri vykonávaní dohodnutých opatrení, ako aj ich účinnosť a hospodársky a sociálny vplyv. Berúc do úvahy nedávny hospodársky, fiškálny a finančný vývoj a politické opatrenia sa Komisia domnieva, že sú nevyhnutné obmedzené zmeny podmienok hospodárskej politiky, ktoré tvoria základ pomoci, aby sa zabezpečilo dosiahnutie cieľov programu, ako je vysvetlené v odôvodneniach navrhovaných zmien a doplnení vykonávacieho rozhodnutia Rady. 2012/0071 (NLE) Návrh VYKONÁVACIE ROZHODNUTIE RADY ktorým sa mení a dopĺňa vykonávacie rozhodnutie 2011/344/EÚ o poskytnutí finančnej pomoci Únie Portugalsku RADA EURÓPSKEJ ÚNIE, so zreteľom na Zmluvu o fungovaní Európskej únie, so zreteľom na nariadenie Rady (EÚ) č. 407/2010 z 11. mája 2010, ktorým sa zriaďuje európsky finančný stabilizačný mechanizmus[1], a najmä na jeho článok 3 ods. 2, so zreteľom na návrh Európskej komisie, keďže: (1) V súlade s článkom 3 ods. 9 vykonávacieho rozhodnutia Rady 2011/344/EÚ Komisia spolu s Medzinárodným menovým fondom (MMF) a v spolupráci s Európskou centrálnou bankou (ECB) uskutočnila tretie preskúmanie pokroku príslušných orgánov pri vykonávaní dohodnutých opatrení, ako aj ich účinnosti i hospodárskeho a sociálneho vplyvu. (2) Pri tomto preskúmaní sa zistilo, že povinnosti týkajúce sa štvrtého štvrťroku 2011 boli uspokojivo splnené. V roku 2011 klesol deficit verejných financií pod cieľovú hranicu 5,9 percent HDP a teraz sa odhaduje na približne 4 percentá HDP, i keď sa to dosiahlo výnimočným prevodom dôchodkových fondov banky do verejného systému sociálneho zabezpečenia vo výške približne 6 miliárd EUR (približne 3,5 percenta HDP). Rozpočet na rok 2012 je v súlade s dodržaním cieľového deficitu vo výške 4,5 percenta HDP a zodpovedá úlohám stanoveným v programe. Koncepčné úsilie na podporu stability finančného systému sa vynakladá aj naďalej. Portugalské banky sa usilujú splniť vyššie kapitálové požiadavky v súlade s požiadavkami uvedenými v programe, pričom sa zohľadňujú aj skutočnosti vyplývajúce z požiadavky Európskeho orgánu pre bankovníctvo oceňovať štátne dlhopisy trhovými cenami, z programu osobitných inšpekcií na mieste (SIP) a z prevodu dôchodkových fondov bánk do systému sociálneho zabezpečenia. Pokrok sa zaznamenal aj v reforme trhu práce a výrobkov: so sociálnymi partnermi sa dosiahla dohoda o rozsiahlej a odvážnej reforme trhu práce a parlamentu bola predložená podstatná revízia rámcového zákona o hospodárskej súťaži, ktorým sa vytvoria podmienky pre účinný režim presadzovania predpisov o hospodárskej súťaži. Program privatizácie sa realizuje na základe tohto nového rámcového zákona. Dokončil sa predaj energetickej spoločnosti (EDP) a energetickej sieťovej spoločnosti (REN); zaviedla sa stratégia na reštrukturalizáciu štátnych podnikov. Zlepšuje sa právny rámec verejného obstarávania a začína sa modernizovať právny rámec trhu s obytnými nehnuteľnosťami. K pokroku dochádza aj v reforme súdnictva. PRIJALA TOTO ROZHODNUTIE: Článok 1 V článku 3 (1) odsek 6 nahrádza takto: „6. V priebehu roka 2012 Portugalsko prijme v súlade so špecifikáciami uvedenými v memorande o porozumení tieto opatrenia: a) Do rozpočtu na rok 2012 sa zahrnú opatrenia vymedzené v písmenách b) a c) obsahujúce sumu aspoň 9,8 miliardy EUR. Ďalšie opatrenia, predovšetkým na strane výdavkov, sa prijmú na vyplnenie možnej medzery vyplývajúcej z vývoja rozpočtu v roku 2012. Vláda prijme v marci dodatkový rozpočet, do ktorého sú zaradené rôzne prvky, ako napríklad dôsledky prevodu dôchodkových fondov bánk do verejného sociálneho zabezpečenia, dohoda s autonómnou oblasťou Madeira, fiškálny vplyv zhoršenia hospodárskeho výhľadu, nižšie úrokové platby a stratégia vyrovnania nedoplatkov. V dodatkovom rozpočte sa cieľ týkajúci sa deficitu verejných financií na rok 2012 (zodpovedajúcemu 4,5 percenta HDP) nezmení. b) Portugalsko sa bude usilovať o zníženie výdavkov v roku 2012 v sume aspoň 6,8 miliardy EUR vrátane zníženia miezd a počtu pracovných miest vo verejnom sektore, zníženia výdavkov na dôchodky, komplexnej reorganizácie ústrednej štátnej správy, odstránenia nadbytočných funkcií a iných neefektívností, zníženia počtu prevodov platieb do štátnych podnikov, zníženia počtu okresov (concelhos) a obcí (freguesias), zníženia výdavkov na vzdelávanie a zdravotníctvo, zníženia prevodov platieb do regionálnych a miestnych orgánov a zníženia kapitálových a ďalších výdavkov, ako sa ustanovuje v programe. c) Na strane príjmov Portugalsko vykoná príjmové opatrenia v celkovej sume približne 3 miliardy EUR vrátane rozšírenia základov DPH znížením počtu výnimiek a reštrukturalizáciou zoznamov tovarov a služieb podliehajúcich zníženej, strednej a zvýšenej sadzbe, zvýšenia spotrebných daní, rozšírenia daňového základu dane z príjmu právnických a fyzických osôb, a to znížením odpočítateľných daňových položiek a osobitných režimov, zaistenia zbližovania odpočítateľných položiek dane z príjmu fyzických osôb uplatňovaných na dôchodky a mzdové príjmy a zmien v zdaňovaní majetku výrazným znížením počtu výnimiek. Tieto opatrenia sa doplnia opatreniami na boj proti daňovým únikom, podvodom a tieňovej hospodárskej činnosti. d) Portugalsko prijme opatrenia na posilnenie hospodárenia s verejnými financiami. Portugalsko vykoná opatrenia stanovené v novom zákone o rozpočtovom rámci vrátane vytvorenia strednodobého rozpočtového rámca a zriadenia nezávislej fiškálnej rady. Rozpočtový rámec na miestnej a regionálnej úrovni sa výrazne posilní, a to najmä stanovením kľúčových možností na zosúladenie jednotlivých finančných právnych predpisov s požiadavkami zákona o rozpočtovom rámci. Portugalsko zlepší vykazovanie a monitorovanie verejných financií a posilní pravidlá a postupy plnenia rozpočtu. Portugalská vláda pripraví stratégiu pre validáciu a vyrovnanie nedoplatkov. V tejto stratégii sa určia kritériá stanovenia priorít pre platiacich veriteľov, ako aj mechanizmy správy a riadenia, aby sa zaistil spravodlivý a transparentný proces vyrovnania vo všetkých sektoroch. Portugalsko zavedie posilnený právny a inštitucionálny rámec posudzovania fiškálnych rizík predtým, ako sa uzavrie zmluva o partnerstve verejného a súkromného sektora (PPP). Portugalsko podobne prijme zákon na reguláciu zakladania a fungovania štátnych podnikov na ústrednej, regionálnej a miestnej úrovni. Až do skončenia prieskumu a vytvorenia novej právnej štruktúry Portugalsko neuzatvorí novú zmluvu o PPP ani nevytvorí štátny podnik. e) Miestna verejná správa v Portugalsku v súčasnosti zahŕňa 308 okresov (concelhos) a 4259 obcí (freguesias). Portugalsko vytvorí konsolidačný plán na reorganizáciu týchto jednotiek a podstatné zníženie ich počtu. Tieto zmeny nadobudnú účinnosť do začiatku nasledujúceho obdobia komunálnych volieb. f) Portugalsko zmodernizuje správu príjmov, a to vytvorením jediného subjektu, znížením počtu okresných úradov a riešením pretrvávajúcich problematických otázok týkajúcich sa systému opravných prostriedkov v daňovom konaní. g) Portugalsko uplatní finančnú dohodu s autonómnou oblasťou Madeira. h) Portugalsko prijme opatrenia na zlepšenie efektívnosti a udržateľnosti štátnych podnikov na ústrednej, regionálnej a miestnej úrovni. Portugalsko realizuje stratégiu na reštrukturalizáciu a znižovanie zadlženosti štátnych podnikov, ako aj na zaistenie lepších podmienok pre trhové financovanie. Portugalsko zrealizuje túto stratégiu s cieľom dosiahnuť prevádzkovú rovnováhu na sektorovej úrovni do konca roka 2012. i) Portugalsko pokračuje vo vykonávaní programu privatizácie. Konkrétne v roku 2012 sa uskutoční predaj akcií verejného sektora v spoločnostiach GALP, TAP a ANA a začne sa privatizácia pobočky pre nákladnú dopravu spoločnosti Comboios de Portugal, spoločnosti Correios de Portugal, ako aj viacerých malých podnikov. Pre spoločnosť „Parpublica“ sa vypracuje stratégia, pričom sa zváži možnosť likvidácie spoločnosti alebo jej konsolidácie začlenením do štátneho sektora. j) Portugalsko vykoná právne predpisy s cieľom reformovať systém poistenia v nezamestnanosti vrátane zníženia maximálnej doby vyplácania poistných dávok v nezamestnanosti, obmedzenia dávok v nezamestnanosti na 2,5-násobok indexu sociálnej podpory, zníženia dávok počas obdobia nezamestnanosti, zníženia minimálnej doby prispievania a rozšírenia na určité ďalšie kategórie samostatne zárobkovo činných osôb. k) Vláda vypracuje návrh na zosúladenie systému pre odstupné s cieľom znížiť jeho úroveň na priemer EÚ 8 – 12 dní za odpracovaný rok a vytvorí fond náhrad pre platby odstupného. l) Musia sa zmierniť predpisy o príplatkoch za prácu nadčas a zvýšiť pružnosť úpravy pracovného času. m) Portugalsko podporí vývoj miezd v súlade s cieľmi, ktorými sú podporiť vytváranie pracovných miest a zlepšiť konkurencieschopnosť podnikov, aby sa tak odstránili makroekonomické nerovnováhy. Počas obdobia trvania programu sa minimálna mzdy zvýši iba vtedy, keď to bude mať oporu v hospodárskom vývoji a vývoji na trhu práce. Prijmú sa opatrenia na nápravu nedostatkov v súčasných mechanizmoch vyjednávania o mzdách, vrátane právnych predpisov na nové vymedzenie kritérií a spôsobov rozširovania kolektívnych zmlúv a na uľahčenie uzatvárania dohôd na úrovni podnikov. Dovtedy sa uplatňovanie rozširovaní pozastaví. n) Po preskúmaní súčasných postupov a dohodnutého akčného plánu sa posilní aktívna politika trhu práce. o) Vypracuje sa akčný plán na zlepšenie kvality druhostupňového a odborného vzdelávania a prípravy. p) Fungovanie súdnictva sa musí zlepšiť vykonaním opatrení navrhnutých v rámci „plánu reformy súdnictva“ a vykonaním auditu nevyriešených súdnych prípadov, aby sa opatrenia sústredili na zabránenie nárastu takýchto nevyriešených prípadov a podporu alternatívnych spôsobov riešenia sporov. q) Portugalsko musí pokračovať v otváraní ekonomiky hospodárskej súťaži. Portugalská vláda prijme potrebné opatrenia, aby zaistila, že svojou činnosťou nebude vytvárať prekážky vo voľnom pohybe kapitálu, a najmä, že portugalský štát ani akýkoľvek štátny orgán neuzavrie z pozície akcionára dohodu, ktorá by mohla brániť voľnému pohybu kapitálu alebo ovplyvňovať riadiacu kontrolu spoločností. Profesionálne služby sa liberalizujú zlepšením rámca pre odbornú kvalifikáciu a odstránením obmedzení v regulovaných profesiách. V stavebníctve a realitných činnostiach Portugalsko zaistí, aby požiadavky na cezhraničných poskytovateľov boli menej zaťažujúce a preskúma prekážky, ktoré poskytovateľom služieb bránia usadiť sa. r) Musí sa zlepšiť rámec hospodárskej súťaže a regulačný rámec. Portugalsko posilní nezávislosť a zdroje hlavných vnútroštátnych regulačných orgánov; vykoná navrhované právne predpisy o hospodárskej súťaži so zreteľom na urýchlenie a účinnosť presadzovania pravidiel hospodárskej súťaže a uvedie do činnosti špecializovaný súd pre hospodársku súťaž, reguláciu a dohľad. s) V odvetví energetiky Portugalsko prijme opatrenia na uľahčenie vstupu na trh, podporí vytvorenie trhu so zemným plynom na Iberskom polostrove a podnikne ďalšie kroky na úplnú transpozíciu tretieho energetického balíka EÚ. Portugalsko prijme opatrenia na preskúmanie režimov podpory a kompenzácií pre výrobu elektrickej energie. Portugalsko prijme opatrenia na zníženie nadmerných rent a odstránenie colných dlhov („defice tarifário“) do roku 2020, pričom sa sústredí na režimy kompenzácií za záruku dodávok elektriny, osobitný režim (obnoviteľné zdroje energie – s výnimkou tých, ktoré sa poskytujú v rámci mechanizmov verejného obstarávania – a kogenerácia) a bežný režim („CMEC“ a „CAE“). t) V ďalších sieťových odvetviach, najmä v doprave, telekomunikáciách a poštových službách, Portugalsko prijme dodatočné opatrenia na podporu hospodárskej súťaže a flexibility. u) Portugalsko prijme revidovaný kódex verejného obstarávania, čím prispeje k lepšiemu súťažnému podnikateľskému prostrediu a zefektívneniu verejných výdavkov. v) Portugalsko vykoná právne predpisy o trhu s nájomným bývaním s cieľom ďalej vyvážiť povinnosti majiteľov nehnuteľností a nájomníkov, zvýšiť motiváciu na renováciu a vytvoriť pružnejší a dynamickejší trh.“ (2) Odsek 8 písmeno b) sa nahrádza takto: „b) bude pozorne sledovať plány predložené bankami, aby sa dosiahol pomer základného kapitálu Tier 1 vo výške 10 % najneskôr do konca roka 2012. Kapitálové požiadavky vyplývajúce z oceňovania štátneho dlhu trhovými cenami podľa Európskeho orgánu pre bankovníctvo sa splnia v júni 2012 spolu s kapitálovými dôsledkami vyplývajúcimi z programu osobitných inšpekcií na mieste a prevodu dôchodkových fondov bánk do štátneho systému sociálneho zabezpečenia. Ak banky nedokážu včas dosiahnuť prahové hodnoty kapitálových požiadaviek, mohli by dočasne vyžadovať poskytnutie kapitálu z verejných prostriedkov, ktorý bude súkromným bankám k dispozícii prostredníctvom nástroja na podporu platobnej schopnosti bánk vo výške 12 miliárd EUR zriadeného podľa programu.“ (3) Odsek 8 písmeno c) sa nahrádza takto: „c) zaistí vyvážené a plynulé znižovanie zadlženia bankového sektora, ktoré má rozhodujúci význam pre trvalé odstránenie nerovnováh vo financovaní. Cieľom bánk v plánoch financovania je znížiť do skončenia programu pomer úverov k vkladom na orientačnú hodnotu približne 120 % a nakoniec znížiť závislosť od financovania z Eurosystému počas trvania programu. Tieto plány financovania sa každý štvrťrok preskúmajú.“ (4) Odsek 8 písmeno e) sa nahrádza takto: „e) zaistí premenu štátom vlastnenej spoločnosti Caixa Geral de Depósitos (CGD) na efektívne fungujúcu inštitúciu s cieľom zvýšiť podľa potreby kapitálovú základňu jej kľúčovej bankovej divízie. Očakáva sa, že predaj jej poisťovacej divízie sa uskutoční v roku 2012 priamo konečnému kupcovi a prispeje k splneniu dodatočných kapitálových potrieb v danom roku, pričom CGD bude pokračovať v snahách o odpredaj nestrategických aktív. Ak nebude možné uspokojiť tieto potreby z vnútorných zdrojov skupiny do konca júna 2012, spoločnosti CGD sa poskytne kapitálová podpora zo štátnych prostriedkov z likvidných rezerv mimo nástroja na podporu platobnej schopnosti bánk.“ (5) Odsek 8 písmeno f) sa nahrádza takto: „(f) zaistí, že výnosy spojené s čiastočným prevodom dôchodkových fondov bánk do štátneho systému sociálneho zabezpečenia sa použijú v súlade s pravidlami Únie týkajúcimi sa štátnej pomoci. V súlade s prísnymi kritériami oprávnenosti sa prevedú záväzky v sume až 3 miliardy EUR z bánk do verejnej správy, pričom sa zachovajú zmluvné povinnosti príslušného dlžníka.“ (6) Odsek 8 písmeno g) sa nahrádza takto: „g) vytvorí a zavedie účinnejšiu stratégiu na spätné získavanie rizikových aktív účelovo vytvorených spoločností s cieľom maximalizovať návratnosť pre platiteľov dane v primeranej lehote.“ (7) Odsek 8 písmeno i) sa nahrádza takto: „i) zaistí, aby banky začlenili dostupné výsledky osobitného programu inšpekcií na mieste do záťažových testov s prahovou hodnotou 6 % základného kapitálu Tier 1.“ (8) Odsek 8 písmeno j) sa vypúšťa. Článok 2 Toto rozhodnutie je adresované Portugalsku. Článok 3 Toto rozhodnutie sa uverejní v Úradnom vestníku Európskej únie. V Bruseli Za Radu predseda [1] Ú. v. EÚ L 118, 12.5.2010, s. 1.